<classify> SERIKALI imewatoa hofu wapinzani kwamba Uchaguzi wa Serikali za Mitaa, utakaofanyika Novemba 24, mwaka huu na kusimamiwa na Ofi si ya Rais Tawala za Mikoa na Serikali za Mitaa Tamisemi utakuwa wa huru na haki.Naibu Waziri, Ofisi ya Rais Tamisemi, Mwita Marwa aliwatoa hofu hiyo bungeni jana baada ya Mbunge wa Kibamba, John Mnyika na Kiongozi wa Kambi ya Upinzani, Mbunge wa Hai, Freeman Mbowe kuonesha wasiwasi kuhusu uchaguzi huo kusimamiwa na Tamisemi.Mnyika na Mbowe kwa nyakati tofauti, walionesha wasiwasi kuwa ilitakiwa sheria ndogo za uchaguzi kuletwa bungeni ili kubadilishwa ili kuruhusu Tume ya Uchaguzi kusimamia uchaguzi huo wa Serikali za Mitaa badala ya Tamisemi.Mnyika alihoji kwanini kwa mujibu wa Ibara ya 74 6 e ya Katiba inataka sheria ndogo kuletwa bungeni ili kupitisha uchaguzi wa Serikali za Mitaa usimamiwe na Tume ya Uchaguzi, badala ya waziri mwenye dhamana yaani Tamisemi.Mbowe akiuliza swali la nyongeza alihoji kwanini sheria ndogo, hazikuletwa bungeni ili kupitiwa na kamati ndogo ya sheria kwa lengo la kurekebishwa kwa lengo la kuupa heshima uchaguzi na kudumisha amani nchini.Akitoa ufafanuzi, Mwanasheria Mkuu wa Serikali, Dk Adelardus Kilangi alisema si kweli kuwa lazima sheria ndogo kuletwa bungeni kwa Mwenyekiti wa Bunge wa Kamati Ndogo ya Sheria Bungeni.Dk Kilangi alisema kinachofanyika ni kwamba sheria ndogo, zinapelekwa katika ofisi ya mwanasheria makuu zinachambuliwa na kuondoa vifungu vyenye mkanganyiko, kisha zinarushwa kwa waziri mwenye dhamana ambaye anazitoa kwenye gazeti la serikali na ndipo zinaletwa katika kamati ya sheria ndogo.  <topic>: kitaifa 